এসআইআর আতঙ্ক কাটাতে মাঠে বিধায়ক ড: খগেন্দ্রনাথ মাহাতো

কলকাতা: এসআইআর (SIR-Special Intensive Revision) সংক্রান্ত আতঙ্ক কাটাতে সরাসরি মাঠে নেমে পড়েছেন গোপীবল্লভপুর বিধানসভার বিধায়ক ড: খগেন্দ্রনাথ মাহাতো। গত কয়েকদিন ধরে সকাল থেকে রাত পর্যন্ত বিধানসভা এলাকার একপ্রান্ত থেকে অন্য প্রান্তে ঘুরে সাধারণ মানুষকে ফর্ম ফিল-আপে সাহায্য করছেন তিনি। কোথাও ভুল দেখলে ল্যাপটপ খুলে সাইটে ঢুকে সঙ্গে সঙ্গে সংশোধনও করে দিচ্ছেন।

প্রতিটি ক্যাম্পে চেয়ারে বসে নিজ হাতে গ্রামবাসীর ফর্ম পূরণ করছেন বিধায়ক–ডাক্তার। আর সেই দৃশ্য দেখতে প্রতিটি ক্যাম্পেই ভিড় জমছে স্থানীয়দের। দলীয় নির্দেশ পাওয়ার পর প্রথমে তিনি বিএলএ–২ সদস্যদের হাতে–কলমে প্রশিক্ষণ দেন। এবার সরাসরি গ্রামাঞ্চলে গিয়ে নিজেই মানুষের পাশে দাঁড়াচ্ছেন।

আরও পড়ুন: বোমা উদ্ধারে বড় সাফল্য! পুলিশের জালে বোমা তৈরির মূল পান্ডা

দলের কর্মীদের উদ্যোগে বিভিন্ন এলাকায় ফর্ম ফিল-আপ ক্যাম্প তৈরি করা হয়েছে। প্রতিটি ক্যাম্পেই নিয়ম করে উপস্থিত থাকছেন ড: মাহাতো। কোথাও কোনও সমস্যা দেখা দিলে তিনি নিজেই গিয়ে সমাধান করছেন। তাঁর এই ব্যক্তিগত উদ্যোগে এলাকার মানুষের মধ্যে এসআইআর নিয়ে যে আতঙ্ক তৈরি হয়েছিল, তা অনেকটাই কমেছে বলে দাবি স্থানীয়দের।

গ্রামবাসীদের কথায়, “ডাক্তারবাবু নিজে বসে সব বোঝাচ্ছেন, নিজের হাতে ফর্ম করে দিচ্ছেন। এতে আমাদের ভয়টাই কেটে গেছে।” দলীয় কর্মীদের মতে, আগে যেমন ডাক্তার হিসেবে মানুষের পাশে থাকতেন, এখন বিধায়ক হয়েও একইভাবে মানুষের জন্য কাজ করছেন তিনি। তাই এলাকার মানুষের মুখে এখন একটাই কথা, “আমাদের ডাক্তারবাবুই ভরসা।” বর্তমানে সাঁকরাইল ব্লক, ঝাড়গ্রাম ব্লক এবং গোপীবল্লভপুর ২ নম্বর ব্লকের একাধিক অঞ্চল ও বুথে ছুটে যাচ্ছেন বিধায়ক ডাঃ খগেন্দ্রনাথ মাহাতো, মানুষের পাশে দাঁড়াতে।